- Gå aldrig tilbage til en fuser.

Det ordsprog holder stadig. Tre drenge er her til formiddag kommet til skade i Odense, da uaffyret fyrværkeri eksploderede.

Det skriver Fyns Politi i en pressemeddelelse, hvor de advarer om uaffyret fyrværkeri her efter nytårsaften.

- Det fundne fyrværkeri eksploderede, og de tre drenge kom til skade – den ene har fået en alvorlig skade på sit ene øje, og de to andre er kun lettere tilskadekomne, skriver Fyns Politi.

Uheldet fandt sted på Korup Skole, hvor drengene rørte ved fyrværkeriet, der formentlig var toppen af en kugleraket, som altså eksploderede.

Politiet opfordrer forældre til at tale med sine børn og advare mod at samle fyrværkeri op.